Document ID: 31992R1776

ΚΑΝΟΝΙΣΜΟΣ (ΕΟΚ) αριθ. 1776/92 ΤΗΣ ΕΠΙΤΡΟΠΗΣ της 30ής Ιουνίου 1992 για την αποθεματοποίηση προϊόντων σιτηρών και ρυζιού σε τελωνειακές αποθήκες προκειμένου να εξαχθούν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 674/92 (2), και ιδίως το άρθρο 16 παράγραφος 6,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς στον τομέα του ριζιού (3), όπως τροποποιήθηκε τελευταία από τον κανονισμό (ΕΟΚ) αριθ. 674/92, και ιδίως το άρθρο 17,
τον κανονισμό (ΕΟΚ) αριθ. 2503/88 του Συμβουλίου της 25ης Ιουλίου 1988 για την τελωνειακή αποθήκευση (4), και ιδίως το άρθρο 18,
Εκτιμώντας:
ότι στα προϊόντα που τίθενται υπό καθεστώς της τελωνειακής αποθήκευσης μπορούν να γίνουν ορισμένες συνήθεις εργασίες που απαριθμούνται στο άρθρο 28 παράγραφος 4 του κανονισμού (ΕΟΚ) αριθ. 3665/87 της Επιτροπής (5)- ότι ο ορισμός των εργασιών που είναι αποδεκτές εκτός από εκείνες που προβλέπονται στο προαναφεθέν άρθρο καθορίζεται ρητώς για κάθε ένα από τους συγκεκριμένους τομείς-
ότι, μεριμνώντας για καλύτερη διαχείριση της υπάρχουσας δυναμικότητας αποθηκεύσεως, πρέπει να προβλεφθεί, για ορισμένα προϊόντα που υπάγονται στον τομέα των σιτηρών και του ριζιού, η δυνατότητα να αποθηκεύονται περισσότερες παρτίδες προϊόντων που υπάγονται στην ίδια διάκριση της ονοματολογίας που χρησιμοποιείται για τις επιστροφές στο ίδιο σιλό ή αποθήκη-
ότι πρέπει, ωστόσο, να περιορισθεί η δυνατότητα αυτή στα κοινοτικά προϊόντα που έχουν συγκρίσιμη προέλευση προκειμένου σιτηρά που προέρχονται από την παρέμβαση και σιτηρά που κατάγονται από την ελεύθερη αγορά να μπορούν να αποθηκευθούν μαζί και να μην αμφισβητείται η ταυτότητα παρτίδων που εξέρχονται από την παρέμβαση-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όταν τα προϊόντα που αναφέρονται στο άρθρο 1 στοιχεία α), β) και γ) του κανονισμού (ΕΟΚ) αριθ. 2727/75 καθώς και τα προϊόντα που υπάγονται στις διακρίσεις των κωδικών ΣΟ 1102 και 1107 και τα προϊόντα που αναφέρονται στο άρθρο 1 στοιχείο α) του κανονισμού (ΕΟΚ) αριθ. 1418/76 αποθηκεύονται χύμα υπό το καθεστώς της τελωνειακής αποθηκεύσεως ή της ελεύθερης ζώνης που προβλέπεται για την καταβολή της επιστροφής όπως καθορίζεται από τον κανονισμό (ΕΟΚ) αριθ. 565/80 του Συμβουλίου (6) αυτά, επιπλέον των εργασιών που αναφέρονται στο άρθρο 28 παράγραφος 4 του κανονισμού (ΕΟΚ) αριθ. 3665/87, μπορούν να αναμειχθούν στον ίδιο τόπο αποθηκεύσεως με άλλα προϊόντα που υπάγονται στην ίδια διάκριση της ονοματολογίας που χρησιμοποιείται για τις επιστροφές που παρουσιάζουν τα ίδια τεχνικά χαρακτηριστικά και ανταποκρίνονται στους όρους που απαιτούνται για τη χορήγηση των επιστροφών για την εξαγωγή και τα οποία βρίσκονται επίσης υπό το καθεστώς του κανονισμού (ΕΟΚ) αριθ. 3665/87 ή του κανονισμού (ΕΟΚ) αριθ. 565/80.
Εντούτοις, τα προϊόντα που προέρχονται από την παρέμβαση μπορούν να αποθηκευθούν μαζί με άλλα προϊόντα που προέρχονται από την παρέμβαση.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουνίου 1992.

Labels: 3
17